«መንግሥት ከፍተኛ ገንዘብ እያፈሰሰ ሰው እንዲደባደብ መድረክ አያመቻችም»- ጠቅላይ ሚኒስትር ዶክተር አብይ አህመድ
 አዲስ አበባ፡- ‹‹በአገሪቱ የሚስተዋሉ የስፖርታዊ ጨዋነት ችግሮች እልባት የማያገኙ ከሆነ መንግሥት ከፍተኛ በጀት እየመደበ ሰው የሚደባደብበት መድረክ አያመቻችም፤ አስፈላጊውን ዕርምጃ ይወስዳል» ሲሉ ጠቅላይ ሚኒስትር ዶክተር አብይ አህመድ አሳሰቡ። ጠቅላይ ሚኒስትሩ
የ2011 በጀት ዓመት
የመንግሥት እቅድ አፈፃፀም
ሪፖርት በትላንትናው ዕለት
ለህዝብ ተወካዮች ምክር
ቤት አቅርበዋል። መንግሥት
በአገሪቱ ለሚስተዋለው የስፖርታዊ
የጨዋነት ችግር እልባት
በመስጠት ረገድ በቀጣይ
ምን ዓይነት አቅጣጫዎችን ሊከትል አስቧል
የሚል ጥያቄም ከምክር
ቤቱ አባላት ቀርቦላቸዋል። ጠቅላይ ሚኒስትሩ
ለጥያቄው በሰጡት ምላሽም
«ስፖርት ባለባቸው
አገራት የማይስተዋል ችግር፤ስፖርቱ በሌለበት በእኛ
አገር እየተስተዋለ ነው፤
ስፖርት በባህሪው መንደር
አይደለም፤የስፖርት ሜዳ
ኳስ በጥበብና በዕውቀት
ይንከባለልበታል እንጂ
ፖለቲካ አይንከባለልበትም፤ይሁንና በአሁኑ
ወቅት በአገሪቱ ፖለቲካ
ስታዲየም ገብቷል» ብለዋል።
በአገሪቱ አንድም
ስታዲየም ያለው፤ማልያ ሸጦና
በግሉ ስታዲየም ተጫውቶ
ራሱን ችሎ የሚንቅሳቀስ ክለብ አለመኖሩን
ጠቅሰው፣ እያንዳንዱ ከለብም
መንግሥት እጁን ቢሰበስብ
አንድ ወር መዝለቅ
የማይችል መሆኑን ጠቅላይ
ሚኒስትሩ አስገንዝበዋል፡፡ ክለቦች
በመንግሥት ድጎማ እየተንቀሳቀሱ መልሰው መንግሥት
ላይ ችግር ሲፈጥሩ
እንደሚስተዋል አብራርተዋል። ነገሮች በዚህ ከቀጠሉ ዓለም አቀፉ የእግር ኳስ የበላይ አኳል /ፊፋ/ ሳይቀር ዕርምጃዎችን ሊወስድ እንደሚችል ተናግረው፣ አስቀድሞ በርካታ ዕርምጃዎች እንደሚወሰዱ አመልክተዋል፡፡
በአህጉርም ሆነ በዓለም አቀፍ መድረኮች ተስፋ እያሳየ ላልሆነ ስፖርት መንግሥት ከፍተኛ ገንዘብ እያፈሰሰ ሰው እንዲደባደብ መድረክ  አያመቻችም ያሉት ጠቅላይ ሚኒስትሩ፤
‹‹ገንዘብም ወጣትም አይከስርም፤ነገሮች
በጊዜ የማይስተካከሉ ከሆነም መንግሥት እጁን ይይዛል» ብለዋል። እንደ ጠቅላይ ሚኒስትሩ
ገለጻ፤ሰው ስታዲየም የሚገባው
ድጋፍ ለመስጠት እንጂ
የፖለቲካ አቋምና ብሄርን
ለማንፀባረቅ ሲኮራረፍም ለመሰዳደብ
አይደለም፡፡ ስፖርትን ከፖለቲካ
አፅድቶ መጠቀም ያስፈልጋል። ስፖርትን ከብሄር፤ከፖለቲካ ነፃ ለማውጣትና
ህግና ስርዓትን ተፈፃሚ
በማድረግ ረገድም ፌዴሬሽኑ
በርካታ ተግባራት ማከናወን
ይጠበቅበታል። ጠቅላይ ሚኒስትሩ በአገሪቱ
ስፖርት ላይ ከሚስተዋሉት የጨዋነት ችግሮች
በተጓዳኝ በወር አንድ
ቀን የሚካሄደው የማስ
ስፖርት በተለይ ሰዎችን
ከማቀራራብ፤ለጤና የሚወጣ
በጀት በመቀነስና የተነቃቃ
ትውልድ በመፍጠር ረገድ
የሚያበረክተው ፋይዳ ጉልህ
መሆኑን አመላክተዋል። በተመረጡ ቦታዎች ከመኪና ፍሰት በፀዳ ሁኔታ አዲስ አበባ ላይ የሚካሄደው ስፖርታዊ ሁነትም፤በአካል ብቃት እንቅስቃሴ ብቻ መወሰን እንደሌለበት ጠቅሰው፣ በሌሎች አገራት እንደሚካሄደው ጎን ለጎን ጥበባዊ ትዕይንቶችን ማቅረብ እንዳለበትም አስረድተዋል።አዲስ ዘመን ሰኔ
25/2011 